36/2011. (VII. 7.) Főv. Kgy. rendelet
Budapest Főváros Önkormányzat Közgyűlésének 36/2011. (VII. 7.) önkormányzati rendeletea fővárosi címerről és zászlóról szóló 5/1990. (IX. 30.) Főv. Tan. rendelet módosításáról.

Budapest Főváros Közgyűlése a Magyar Köztársaság Alkotmányáról szóló 1949. évi XX. törvény 44/A. § (2) bekezdésében meghatározott eredeti jogalkotói hatáskörében és a helyi önkormányzatokról szóló 1990. évi LXV. törvény 18. § (1) bekezdésében meghatározott feladatkörében eljárva a következőket rendeli el:

1. §

A fővárosi címerről és zászlóról szóló 5/1990. (IX. 30.) Főv. Tan. rendelet 1. § (2) bekezdése helyébe az alábbi rendelkezés lép:

„(2) A főváros zászlója fehér színű, szegélyét a nemzeti színekből (piros, fehér, zöld) összeálló háromszögű díszsor alkotja, téglalap alakú.
Az oldalak egymáshoz viszonyított aránya 2:3.
A zászló közepén – középpontosan – a főváros címere helyezkedik el. A címer magassága a zászló magasságának egyharmada.
A zászló rúdja lándzsahegyben végződik, a rúd arany színű.”

2. §

E rendelet 2011. augusztus 15. napján lép hatályba, és a hatálybalépést követő napon hatályát veszti.

————————————————————
INDOKLÁS
Általános indoklás
A helyi önkormányzatokról szóló 1990. évi LXV. törvény (Ötv.) 1. § (6) bekezdés b) pontja szerint: „A helyi önkormányzat... önkormányzati jelképeket alkothat....” Ezen jogszabályi felhatalmazás alapján a Fővárosi Közgyűlés – mint a Fővárosi Tanács jogutódja – módosítja a fővárosi címerről és zászlóról szóló 5/1990. (IX. 30.) Főv. Tan. rendeletet a fővárosi zászló vonatkozásában.

Részletes indoklás
Az 1. §-hoz

A fővárosi zászló leírására vonatkozó rendelkezések módosításait tartalmazza.

A 2. §-hoz

A rendelet hatálybalépéséről és a deregulációról rendelkezik.

————————————————————
A főváros zászlója

Jogszabályok
Rendeletek
Vexillológia